Melléklet a 131/2025. sz. Képv. test. határozathoz


BESZÁMOLÓ A KISKŐRÖSI TÖBBCÉLÚ KISTÉRSÉGI TÁRSULÁS TEVÉKENYSÉGÉRŐL

Magyarország Alaptörvénye 34. cikk (1) bekezdése alapján a helyi önkormányzat és az állami szervek a közösségi célok elérése érdekében együttműködnek. A helyi önkormányzat részére kötelező feladat- és hatáskört törvény állapíthat meg. A helyi önkormányzat kötelező feladat- és hatásköreinek ellátásához azokkal arányban álló költségvetési, illetve más vagyoni támogatásra jogosult. A (2) bekezdés alapján törvény elrendelheti a helyi önkormányzat kötelező feladatának társulásban történő ellátását. 
Az Alaptörvény 32. cikk (1) bekezdésének k) pontja alapján, Magyarország helyi önkormányzatairól szóló 2011. évi CLXXXIX. törvény IV. fejezetében foglaltakra figyelemmel 
Akasztó Község Önkormányzata, Bócsa Község Önkormányzata, Császártöltés Község Önkormányzata, Csengőd Község Önkormányzata, Fülöpszállás Község Önkormányzata, Imrehegy Község Önkormányzata, Izsák Város Önkormányzata, Kaskantyú Község Önkormányzata, Kecel Város Önkormányzata, Kiskőrös Város Önkormányzata, Páhi Község Önkormányzata, Soltszentimre Község Önkormányzata, Soltvadkert Város Önkormányzata, Tabdi Község Önkormányzata, Tázlár Község Önkormányzata 2005. január 31 napjával létrejött társulási megállapodást kötött.
A Társulás neve: Kiskőrösi Többcélú Kistérségi Társulás (a továbbiakban: Társulás)
Megváltozott az önkormányzati társulásokra vonatkozó jogi szabályozás. Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 2013. január 1-én hatályba lépő rendelkezései közül a IV. fejezet a helyi önkormányzatok társulásaira vonatkozó új szabályozást tartalmaz. Az Mötv. rendelkezései szerint 2013. január 1-től csak jogi személyiséggel rendelkező társulások működhetnek.
Az Mötv. átmeneti rendelkezései közül a 146. § (1) bekezdés értelmében 2013. január 1. előtt megkötött önkormányzati társulási megállapodásokat a képviselő-testületeknek felül kell vizsgálni és az Mötv. rendelkezéseinek megfelelően kell módosítaniuk a törvény hatálybalépését követő hat hónapon belül, azaz 2013. június 30-ig.
Ezen módosítás a társulás tekintetében megtörtént, a jogszabályi feltételnek megfelel.

Az államháztartásról szóló 2011. évi CXCV. törvény (a továbbiakban: Áht.) 27.§ (4) bekezdése alapján a társulás bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról a társulási tanács munkaszervezeti feladatait ellátó költségvetési szerv gondoskodik.
A Társulás költségvetésének végrehajtó szerve a Kiskőrösi Polgármesteri Hivatal, gazdálkodására a költségvetési szervek működésére vonatkozó szabályokat kell alkalmazni. A gazdálkodás végrehajtása és a belső ellenőrzés a Kiskőrösi Polgármesteri Hivatal belső szabályzatai alapján történik.

KISTÉRSÉGI TÖBBCÉLÚ KISTÉRSÉGI TÁRSULÁS

A társulás célja:
a kistérségi együttműködés hosszú távú biztosítása a kistérség összehangolt fejlesztésére, térségi közszolgáltatások biztosítása

A társulás 2025. november hónapig összesen 3 alkalommal ülésezett.
Az ülések napirendi pontjai a jogszabály által kötelezően megtárgyalandó előterjesztéseket tartalmazták: költségvetés, beszámolók, koncepció, valamint egyéb ügyek keretében az aktuális kérdések kerültek megtárgyalásra. 

2025. november hónapig összesen 9 tanácsi határozat született. 
A határozatok nagy része a Társulás működéséhez szükséges, jogszabályok által kötelezően meghatározott döntések, pl. költségvetés, munkaterv és pályázatokkal kapcsolatos döntés volt. 

A Társulás költségvetése:

A Társulás eredeti költségvetésének főösszege 2024. évben: 25 459 058 Ft, melyből a munkaszervezeti feladatok ellátása: 6 291 787 Ft-ot képvisel. 
2024. évben az előirányzatok módosítása három alkalommal vált szükségessé.
Első alkalommal 2024. szeptemberében a Társulás 2024. évi költségvetésének módosítása főként az Emergency Kft ajánlati biztosítékának visszafizethetősége miatt történt. Ekkor került átvezetésre a Tartalék jogcímről 1 000 000 Ft a Dologi kiadások közé. További jelentős költségvetés-módosító tételként jelentkezett a Kiskőrösi Tankerületi Központ (továbbiakban: Központ) felé továbbszámlázott vízdíj tervezett összegének várható „megtakarítása” a Fizető fél átíratása miatt, minek eredményeként 2024. július hónaptól a Központ lett a költségviselő.  A fentiekből adódóan mind a bevételi, mind a kiadási jogcímek 2024. évre tervezett összege módosult.
A december havi módosítás a továbbszámlázott vízdíj összegének pontosítását, valamint a Személyi juttatások és a Munkaadót terhelő járulékok és szociális hozzájárulási adó jogcímeken tervezett kiadások Dologi kiadások közé történő átvezetését tartalmazta.

A 2024. évi költségvetés utolsó módosítása a 2024. évben tervezett és teljesült bevételek és kiadások összegének pontosítása miatt vált szükségessé.

A fenti módosítások következtében a Társulás 2024. évi költségvetési főösszege: 149 722 Ft összeggel növekedett. A Társulás 2024. évi előirányzatainak módosítását követően a társulás 2024. évi költségvetési főösszege: 25 608 780 Ft összegre változott.

A 2024. évi költségvetés teljesítésének főösszegei:
Bevételek:		    25 608 780 Ft; 
Kiadások:		      8 125 263 Ft;
Pénzmaradvány:	    17 483 517 Ft.

A Társulás 2025. évi eredeti költségvetésének főösszege: 23 988 091 Ft.

2025. év novemberéig a Társulás 2025. évi költségvetésének módosítása egy ízben  néhány jogcím pontosítása miatt vált szükségessé. 

A Társulás 2025. évi módosított költségvetésének főösszege a fentiek következtében nem változott.
 
A Társulás által ellátott feladatok:

KÖRNYEZET-EGÉSZSÉGÜGY:

Kistérségi gyepmesteri telep működtetése

A Társulási Tanács döntött arról, hogy a gyepmesteri telepet Kecelen valósítja meg. A módosított tervet a DARFT elfogadta. A terület a keceli önkormányzat tulajdona, és az önkormányzat ingyenes használatra adja át a Társulásnak. 
A Társulás az üzemeltetéssel Kecel Város Önkormányzatát bízta meg, megbízási díj ellenében. 
A kiépítés 2010-ben elkészült, és a használatba vétel megtörtént, a telep 2011. április hónapban elkezdte működését.

A telep 2 fő ebrendész és 1 fő nyilvántartó-ügyintéző dolgozóval megfelelő minőségben üzemel, munkájuk a visszajelzések szerint is kiválóan megfelel.

Az állatok takarmányozása biztosított azzal, hogy adományozási szerződést kötöttek a helyi SPAR üzlettel, aki a telepük részére ingyenesen gyűjti a lejárat napján közfogyasztásra nem alkalmas élelmiszereket, valamint közétkeztetésből, vágóhídról, óvodákból szállítják az ételmaradékot, ezzel a takarmányozási költség nagy részét meg tudják takarítani.

A 2024. december 31-ig könyvelt állapotról készült kimutatásban látható, hogy a kiadások a tervezetthez képest 106,38 %-os és bevételek 117,23 %-os teljesítést mutatnak. A 2023. évre vonatkozó 159 258 Ft megtakarítás 2024. évben 1 877 913 Ft-ra növekedett. Az üzemeltető jelezte, hogy a keletkezett maradványt a telep fejlesztésére kívánják fordítani, melyhez a települési önkormányzatok további hozzájárulása is szükséges.

A fentiekben ismertetettek jelzik, hogy az üzemeltető a lehetőségükhöz képest igyekszik mindent a leghatékonyabban megoldani. 

Az 1 fő nyilvántartó-ügyintéző dolgozó közreműködésével eleget tettek az új kormányrendeletben meghatározott nyilvántartási feladatoknak, 2022.03.01.-től nyilvános a honlapjukon bárki számára elérhető kimutatás tekinthető meg, amely alapján:   

2024.01.01-2025.01.20. időszakban 111 ebet sikerült gazdásítaniuk, 23 elhullás, 2 egyéb ok miatti csökkenés mellett.

Lakossági visszajelzések alapján változó mértékű a kóbor ebek száma a településeken, az őszi és tavaszi időszakban növekszik.

Kapcsolatba léptek más segítő szervezetekkel, fajtamentő önkéntes csoportokkal, bár a fenti ok miatt nem tudják folyamatosan örökbe adni a kutyusokat. Több állatmentő alapítvány folyamatosan hirdeti telepüket számos velük kapcsolatban álló szervezetnek.

Létrehoztak egy új felületet is, mely hirdeti a telepre bekerült kutyusokat. 

Mindent összegezve úgy gondolják, hogy jó gazda módjára sajátuknak érezve üzemeltetik a telepet, az önkormányzatok kapcsolattartóinak visszajelzése alapján jól dolgoznak, munkatársaik felelősségteljesen végzik munkájukat.
A honlapjukon történő hirdetés útján is próbálnak gazdát találni az ebeknek.
A honlapjuk címe: www.ebtelepkecel.hu
Facebook oldaluk neve: Ebrendészeti telep KECEL

2025. évi kiadásokat a 2024. évben teljesített dologi költségek KSH által közzétett 2024. éves infláció mértékével 3,7 %  növelten, a személyi juttatásokat a minimálbér és a garantált bérminimum összegének megfelelően emelték a tervezés során. A 2025. évre vonatkozó, a fenti változásokat tartalmazó települési hozzájárulási díjakat a Társulási Tanács 2/2025. (01.23.) sz. Többcélú Társulási határozatával elfogadta. 


TELEPÜLÉSFEJLESZTÉS, TELEPÜLÉSRENDEZÉS:

Hazai forrásból és Európai Uniós forrásból megvalósított pályázatok megvalósítása és fenntartása 

A Társult önkormányzatokat érintő pályázati forrásból megvalósított és fenntartott fejlesztések adminisztratív feladatainak előkészítése, amennyiben egy önkormányzat érintett az adott település Polgármesteri Hivatala, amennyiben több település önkormányzata az érintett, külön megállapodás szerint történik.

